EXPUNERE DE MOTIVE

1.CONTEXTUL PROPUNERII

•Motivele și obiectivele propunerii

Pactul verde european („Pactul verde”) a lansat o nouă strategie pentru a transforma Uniunea Europeană într-o societate durabilă, echitabilă și prosperă, cu o economie modernă, circulară și competitivă și cu zero emisii nete de gaze cu efect de seră în 2050. Acesta subliniază angajamentul Comisiei de a combate schimbările climatice și degradarea mediului și de a îndeplini obiectivele adoptate în temeiul Convenției-cadru a Națiunilor Unite asupra schimbărilor climatice („Acordul de la Paris”) de a menține creșterea temperaturii globale cu mult sub 2 °C și de a continua eforturile de menținere a acesteia la 1,5 °C. Costul lipsei de acțiune în domeniul politicii climatice și de mediu ar fi imens pentru oameni, în special pentru cei aflați în situații vulnerabile, în ceea ce privește nivelul de trai, sănătatea și bunăstarea. Pentru a avansa către un nivel zero de emisii nete, este nevoie de o tranziție echitabilă ca parte integrantă a Pactului verde, care a subliniat că nicio persoană și niciun loc nu trebuie lăsate în urmă.

În iunie 2021, Consiliul Uniunii Europene și Parlamentul European au adoptat „Legea europeană a climei”, care stabilește obiectivul obligatoriu al neutralității climatice în Uniune până în 2050, precum și un obiectiv intermediar obligatoriu de reducere internă netă a emisiilor de gaze cu efect de seră cu cel puțin 55 % față de nivelurile din 1990, și aceasta până în 2030. Pentru a realiza aceste obiective, Comisia a propus în iulie 2021 pachetul legislativ „Pregătiți pentru 55”. Pachetul cuprinde un set coerent de măsuri sub formă de propuneri legislative. Printre acestea se numără o propunere de instituire a unui nou Fond pentru atenuarea impactului social al acțiunilor climatice, în valoare de 72,2 miliarde EUR pentru perioada 2025-2032, pentru a sprijini gospodăriile vulnerabile, utilizatorii de transport și microîntreprinderile afectate de introducerea comercializării certificatelor de emisii pentru combustibilii utilizați în transportul rutier și în clădiri.

Echitatea și solidaritatea sunt principii definitorii ale Pactului verde european. La nivel internațional, statele membre au aprobat în special obiectivele de dezvoltare durabilă ale ONU și Acordul de la Paris, care se referă la „imperativele unei tranziții juste a forței de muncă și ale creării unor locuri de muncă decente și de calitate”. Acest lucru este confirmat și în conformitate cu articolul 2 alineatul (1) din Acordul de la Paris, cu Agenda strategică 2019-2024 a Consiliului European și cu articolul 2 alineatul (2) din Legea europeană a climei, precum și cu Pilonul european al drepturilor sociale. Orientările Organizației Internaționale a Muncii (OIM) pentru o tranziție justă către economii și societăți durabile din punctul de vedere al mediului pentru toți oferă, de asemenea, un cadru de politică stabilit la nivel internațional pentru o tranziție justă. În plus, statele membre și partenerii sociali au aprobat Declarația din Silezia privind solidaritatea și tranziția echitabilă din 2018, adoptată în cadrul COP-24 de la Katowice, și Declarația din 2021 privind sprijinirea condițiilor pentru o tranziție justă pe plan internațional, adoptată în cadrul COP-26 de la Glasgow.